Geelwortels met oemf | huiskok
Geelwortels met oemf
“Die ikoniese sjef van die eeu, Ferran Adria het al gesê dat daar nie vir hom ‘n verskil is tussen ‘n geelwortel en kreef nie – die een is so spesiaal soos die ander.”
Haas en worteltjies. Ek het die haasbeeltjies (uit boomwortel gekerf) in Prins Albert gekoop.
Groente is die groot gier as dit by kosmodes kom,. Jy kan maar sê die groente-plank word die loopplank vir als wat trendy is. Eers is beet herontdek, en nou weer is kool en blomkool op almal se lippe. Maar die titel vir die Koning van die Groentetuin bly die geelwortel. Van New York tot Nelspruit, Parys tot Pretoria, London tot Los Angeles word sjefs begeester deur geelwortels en is ‘n kenteken-wortelskepping deel van hul repertoire.
Ons huiskokke kan met ‘n paar nuwe tegnieke en interessante smaakmaats geelwortels gerus meer oemf gee. Jong geelwortels is heerlik met jogurt, vars koljanderblare en daarby ‘n ligte lemoensap- en olyfolieslaaisous wat oor die wortels gegooi word terwyl dit nog warm is. Vir ekstra woema, looi dit met ‘n bietjie droë rissievlokkies.
Jong wortels, koljander en jogurt met lemoensap-slaaisous
Nog ‘n heerlike kombinasie is jong geelwortels met amandels, komynsade en sultanas (soos op foto hierbo):
– Kook worteljies tot net sag (tussen 5 en 8 min), dreineer en laat effe afkoel. Rooster sowat 100 g gepelde amandels in ‘n droë pan oor matige hitte tot dit goudbruin is. Haal dit uit die pan en kap grof. Rooster komyn in pan en stamp effe fyn. Meng speserye en neute by wortels in. Strooi handvol goue sultanas oor.
Wenk: pak die groente op ‘n plat bord uit eerder as ‘n dieper skottel.
Geelwortels kan ook met preie in ‘n wyn- en olyfoliebad geposjeer word, saam met lemoenskil en speserye. Vir hierdie gereg hoef jy nie die duurder babawortels te gebruik nie. Die gewone ‘garden variety’ is ideaal.
Geelwortels en preie in ‘n spesery, wyn en olyfoliebad
Sny 10 geelwortels, 4 klein preie en 2 rooirissies in repe en plaas dit in ‘n kastrol met 4 knoffelhuisies, ‘n lang reep lemoenskil, 2 lourierblare, paar takkies tiemie, ½ t elk droë kruisement en gekraakte peperkorrels, 5 kardomomkorrels, 1 teelepel liggies gekraakte koljandersade, sap van 2 suurlemoene, 1 ½ koppie elk witwyn en olyfolie, en 2 koppies water; sout na smaak.
‘n Interessante tegniek is om die groente te bedek met ‘n stuk waspapier of bakpapier om knus binne die kastrol te pas. Die wortels en preie word dan stadig, sowat 25 minute, in die geurige water-, wyn- en oliebad geprut tot die sag is en dan daarin gelaat tot dit afgekoel het. Lig dan die groente uit die bad en haal die grootste stukke speserye uit as jy wil. Bedien dit op ‘n peuselbord, of mezze-bord soos die Turke; of bedien dit met lam, hoender of gebakte vis.
Hugh’s Three Good Things. Hugh Fearnley Whittingstall
Turquoise: A Chef’s Travels in Turkey. Greg & Lucy Malouf
← Babel se ontbyttert
Pikgitswart-sjokoladekoek met Shiraz-glasuur en brame →
2 Responses to “Geelwortels met oemf”
Lizet Hartley January 24, 2014 at 2:47 pm #
Mal oor die wortels met sultanas en komyn. Gaan dit hierdie naweek maak – saam met my ouma se hoenderpastei. Dol, dol, dol oor die Prins Albert hasies!
huiskok January 24, 2014 at 4:01 pm #
Dit gaan heerlik wees saam met hoenderpastei.